ಹಿಂದೂ ದೇವತೆಗಳಿಗೆ ಅಪಮಾನ ಆರೋಪ ತಾಂಡವ್ ವೆಬ್ ಸಿರೀಸ್ ಬ್ಯಾನ್ಗೆ ಒತ್ತಾಯ ನವದೆಹಲಿ: ಸೈಫ್ ಅಲಿಖಾನ್ ಮುಖ್ಯಪಾತ್ರದಲ್ಲಿ ಕಾಣಿಸಿಕೊಂಡಿರುವ ಅಲಿ ಅಬ್ಬಾಸ್ ಜಫರ್ ನಿರ್ದೇಶನದ ತಾಂಡವ್ ವೆಬ್ ಸಿರೀಸ್ ಇದೀಗ ವಿವಾದಕ್ಕೆ ಗುರಿಯಾಗಿದೆ. ಅಮೆಜಾನ್ ಪ್ರೈಮ್ ಓಟಿಟಿ ಫ್ಲಾಟ್ ಫಾರ್ಮ್ನಲ್ಲಿ ಬಿಡುಗಡೆಯಾಗಿರುವ ವೆಬ್ ಸಿರೀಸ್ ತಾಂಡವ್ನಲ್ಲಿ ಹಿಂದೂ ದೇವರುಗಳನ್ನ ಅವಮಾನಿಸಲಾಗಿದೆ, ಹಾಗೂ ಹಿಂದೂಗಳ ಮನಸ್ಸಿಗೆ ನೋವಾಗುವಂಥ ದೃಶ್ಯಗಳನ್ನ ಉದ್ದೇಶಪೂರ್ವಕವಾಗಿ ಚಿತ್ರೀಕರಿಸಲಾಗಿದೆ ಎಂದು ಬಿಜೆಪಿಯ ಹಲವು ಮುಖಂಡರು ಆರೋಪಿಸಿದ್ದಾರೆ. ಸೋಷಿಯಲ್ ಮೀಡಿಯಾಗಳಾದ ಟ್ವಿಟರ್, ಫೇಸ್ಬುಕ್ನಲ್ಲೂ ಸಹ ತಾಂಡವ್ ಸಿನಿಮಾದ ಕೆಲವು ದೃಶ್ಯಗಳ ಕುರಿತು ವಿರೋಧ ಕೇಳಿಬಂದಿದ್ದು ತಕ್ಷಣವೇ ತಾಂಡವ್ ವೆಬ್ ಸಿರೀಸ್ನ್ನು ಬ್ಯಾನ್ ಮಾಡಬೇಕೆಂದು ದೂರು ನೀಡಲಾಗಿದೆ. ಬಿಜೆಪಿ ಎಂಪಿ ಮನೋಜ್ ಕೋಟಕ್ ಮಾಹಿತಿ ಮತ್ತು ಪ್ರಸಾರ ಸಚಿವ ಪ್ರಕಾಶ ಜಾವಡೇಕರ್ ಅವರಿಗೆ ಪತ್ರ ಬರೆದು ಹಿಂದೂ ದೇವರುಗಳನ್ನ ಅವಮಾನಿಸಿರುವ ಮತ್ತು ಹಿಂದೂಗಳಿಗೆ ನೋವುಪಡಿಸುವ ಉದ್ದೇಶದಿಂದಲೇ ಚಿತ್ರೀಕರಿಸಲಾದ ತಾಂಡವ್ ವೆಬ್ ಸಿರೀಸ್ನ್ನು ಬ್ಯಾಬ್ ಮಾಡಬೇಕೆಂದು ಮನವಿ ಮಾಡಿದ್ದಾರೆ.